Čitatelji zovu, a mi pokušavamo naći odgovor. I, odmah da vam kažemo, nismo ga u ovom slučaju pronašli, ali to ne znači da priča neće biti zanimljiva. Dapače.

Čitatelji zovu – uznemireni. Tvrde da su vidjeli nekakve letjelice iznad Brača i Biokova, čini im se avione, pa ih zanima što se događa. Je li to, možda, kakva NATO-ova vježba ili sličan vojni pokret, što li već.

Za potrebu ovoga teksta prenijet ćemo poruku čitateljice (podaci poznati redakciji) koju smo dobili prije nekoliko dana.

"Poštovani, biste li mogli provjeriti kod 112 dojave građana o preletu velike eskadrile (najvjerojatnije aviona) iz pravca Italije prema istoku. Suprug i ja smo se oko 18.15 vozili od pravca Splita prema Makarskoj Jadranskom magistralom. U Krvavici sam primjetila red svjetala na nebu pa smo se zaustavili kako bismo bolje vidjeli o čemu se radi.

Ono što smo vidjeli, zaprepastilo nas je: vidjeli smo svjetla, dakle neku vrstu letjelica, vjerojatno aviona, koji su letjeli u pravilnom nizu i razmaku u smjeru zapad-istok. Pojavljivali su se poviše Brača da bi nestajali kad bi se približili obali, blizu Biokova.

Stajali smo i brojali ih, izbrojali smo ih stotinjak! Pojma nemam koliko ih je bilo prije negoli sam ih primijetila iz auta.

Suprugova teorija bila je da su gasili svjetla približivši se Biokovu, a moja da su mijenjali visinu pa da više nisu bili vidljivi. Zvali smo 112 i rečeno nam je da su dobili još jednu takvu dojavu te su nas spojili s policijskom postajom u Makarskoj. I tu priča završava.

Izuzetno me zanima, a valjda bi bi bilo i u interesu šire javnosti, što je to bilo. Nisam ništa snimila, pokušala jesam, ali ne vidi se."

Poruku smo, rekosmo, dobili prije nekoliko dana. Događaj koji opisuje zbio se u četvrtak 16. siječnja. Čekali smo s objavom dok dobijemo što više relevantnih informacija.

Nismo dobili ništa.

Ana Čepić iz Policijske uprave splitsko-dalmatinske otkrila nam je kako su uistinu imali dvije prijave, u četvrtak 16. siječnja i u petak 17. siječnja, odnosno pozive građana koji su tvrdili da vide nepoznate leteće objekte iznad Biokova.

- Čim smo dobili prijave, poslali smo patrole da izvide o čemu se radi, no na terenu ništa nije uočeno - kaže nam Ana Čepić.

Pokušali smo i drugim kanalima saznati o kakvim bi se letjelicama moglo raditi, ali nismo uspjeli. Ni službeno ni neslužbeno. Nitko pojma nema. Sigurno je tek da nije bila riječ o vojnoj vježbi.